## Marciano Gómez afirma que a final d’any estaran acabades les obres de quiròfans i servicis complementaris de l’Hospital d’Ontinyent

*** Els servicis que s’han inclòs són els de les sales blanques, àrea d’esterilització, cuina i cafeteria l’import dels quals ascendix a més de 6,2 milions d’euros
* Gómez, que s’ha reunit amb l’alcalde d’Ontinyent, assenyala que la Conselleria està estudiant la situació de la difícil cobertura de vacants a l’Hospital d’Ontinyent**

El conseller de Sanitat, Marciano Gómez, ha manifestat durant la seua visita a Ontinyent que després de la represa de les obres del nou Hospital d’Ontinyent “la previsió és que a final d’any estiguen finalitzats els quiròfans i els servicis complementaris que s’han hagut d’incloure, ja que no estaven previstos en l’anterior projecte”.

Es tracta de servicis com les sales blanques per a l’elaboració de fàrmacs en les màximes condicions de seguretat, cinc quiròfans dotats amb l’última tecnologia, l’àrea d’esterilització, la cuina i la cafeteria. Per a això, segons ha destacat el conseller, “des de Sanitat s’ha fet una inversió de més de 6 milions d’euros que ha permés la contractació i incorporació d’estos servicis al projecte del futur Hospital d’Ontinyent, de manera que permeta als seus professionals oferir la millor atenció sanitària a la ciutadania”.

Marciano Gómez ha realitzat estes declaracions després de la reunió que ha mantingut amb l’alcalde d’Ontinyent, Jorge Rodríguez, per a abordar la situació assistencial en el municipi i les obres de millora. En este sentit, el conseller ha destacat la dotació d’equipament tecnològic al nou hospital, “ja que incorporarem una nova ressonància magnètica d’última generació, que evitarà als pacients desplaçaments fora de la localitat per a la realització de qualsevol tipus d’exploració o ressonància”.

Per això, amb totes estes millores incloses en el pla inicial, “la previsió és que en 2025 puga estar en funcionament el nou Hospital d’Ontinyent” ha puntualitzat.

**Assistència sanitària a l’estiu**

D’altra banda, un dels aspectes que han abordat en la reunió ha sigut la situació assistencial de cara al període estival condicionada per la falta d’especialistes. En este sentit, Marciano Gómez ha recordat la previsió de la Conselleria de Sanitat per a posar en marxa mesures que permeten reforçar l’atenció sanitària, sobretot durant el període estival.

Sobre este tema, ha indicat que durant el mes d’agost “s’obriran totes les plantes, a excepció dels servicis d’Obstetrícia, Cirurgia, Otorrino i Pediatria que seran atesos a l’Hospital de Xàtiva”.

Per a pal·liar el dèficit de professionals, la Conselleria de Sanitat compta amb diverses mesures per a reforçar l’atenció assistencial. Per això, Gómez ha indicat que “s’està analitzant la situació de difícil cobertura de places vacants a l’Hospital d’Ontinyent. En estos moments s’està realitzant un estudi rigorós que es basa en indicadors d’activitat, qualitat, recursos humans, mitjanes d’assistències diàries i cartera de servicis, entre altres”.

Cal destacar que en el Pla de reforç d’estiu aprovat per a enguany, amb previsió a la problemàtica del període de finalització dels MIR, Sanitat ha inclòs una sèrie de mesures que permeten garantir l’assistència durant el període estival, com la incentivació als professionals, allargar el període vacacional del 15 d’octubre fins al 30 de novembre (en compte des de l’1 de juliol fins al 30 de setembre) o la mobilitat forçosa entre les agrupacions sanitàries interdepartamentals, en el cas que siga necessari, així com el reajustament dels horaris en els diferents centres de salut.

En tot cas, el conseller ha incidit en el fet que “serà un estiu complex a causa de la inacció del Ministeri de Sanitat perquè no ha buscat solucions que permeten comptar amb els 606 residents que finalitzen el seu període de formació en setembre”. En este aspecte, ha fet una crida a la ministra de Sanitat, Mónica García, perquè adopte les mesures necessàries i a la ministra de Ciència, Diana Morant, perquè agilitze l’homologació de metges extracomunitaris.

Fecha: 19/06/2024